ส่วนที่ 1

ข้อมูลสรุป (Executive Summary)

บริษัท การบินไทย จำกัด (มหาชน) เป็นรัฐวิสาหกิจในสังกัดกระทรวงคมนาคม ก่อตั้งขึ้นในปี พ.ศ.
2503 และเข้าจดทะเบียนในตลาดหลักทรัพย์แห่งประเทศไทยเมื่อวันที่ 19 กรกฎาคม 2534 ณ วันที่
30 กันยายน 2547 มีทุนชำระแล้ว 16,850 ล้านบาท ผู้ถือหุ้นใหญ่ คือ กระทรวงการคลัง
ซึ่งถือหุ้นร้อยละ 54.21 ส่วนที่เหลือร้อยละ 45.80
ถือหุ้นโดยนักลงทุนทั่วไปทั้งในประเทศและต่างประเทศ รวมทั้งพนักงานของบริษัทฯ

บริษัทฯ ดำเนินกิจการขนส่งผู้โดยสาร สินค้า
และไปรษณียภัณฑ์ทางอากาศทั้งในประเทศและระหว่างประเทศในฐานะสายการบินแห่งชาติ
ดำเนินกิจการที่เกี่ยวเนื่องกับการขนส่งทางอากาศในลักษณะหน่วยธุรกิจย่อย ได้แก่
การบริการซ่อมบำรุงอากาศยาน การบริการลูกค้าภาคพื้น การบริการลานจอดและอุปกรณ์ภาคพื้น
การบริการพาณิชย์สินค้าและไปรษณียภัณฑ์ และการบริการครัวการบิน นอกจากนี้
ยังดำเนินกิจการที่สนับสนุนกิจการขนส่งอื่นๆ ได้แก่ การบริการอำนวยการบิน
การจำหน่ายสินค้าปลอดภาษีบนเครื่องบิน และการจำหน่ายสินค้าที่ระลึก
สำหรับกิจการขนส่งได้ให้บริการเส้นทางบินไปยังจุดหมายปลายทางรวม 61 จุดบิน ใน 34
ประเทศทั่วโลก และอีก 13 จุดบินภายในประเทศ
และนับเป็นสายการบินชั้นนำที่ได้รับรางวัลรองอันดับที่ 2 สายการบินที่ได้รับความนิยมมากที่สุด
จากนิตยสารไทม์ เอเชีย (Time Asia) ได้รับรางวัลสายการบินยอดเยี่ยมประจำปี 2547
(Airline of the Year) จากนิตยสาร แทรเวล เทรด การ์เซท (TTG Travel Trade
Gazette Awards) ได้รับการจัดอันดับให้เป็นสายการบินยอดเยี่ยมลำดับที่ 5 ของโลก
จากการสำรวจของ Skytrax
เว็บไซต์สำรวจความพึงพอใจของผู้โดยสารที่เดินทางโดยเครื่องบินทั่วโลก ได้รับรางวัลเดนิส
แทรเวล อวอร์ด (Danish Travel Award) สายการบินระหว่างทวีปยอดเยี่ยมประจำปี 2547
(Airline of the Year)
จากผลการสำรวจความคิดเห็นของตัวแทนท่องเที่ยวและจำหน่ายบัตรโดยสารเป็นปีที่ 5 ติดต่อกัน
ทั้งนี้รางวัลดังกล่าวสำรวจความพึงพอใจจากผู้ใช้บริการครอบคลุมทั้งการบริการบนเครื่องและภาคพื้น

บริษัทฯ เป็น 1 ใน 5 สายการบินผู้ร่วมก่อตั้งกลุ่มพันธมิตรการบิน สตาร์ อัลไลแอนซ์ เมื่อวันที่ 14
พฤษภาคม 2540
และได้ขยายเครือข่ายจากการเข้าร่วมเป็นสมาชิกของสายการบินชั้นนำในเอเชียและยุโรปอย่างต่อเนื่อง
และจากการเข้าร่วมของ 3 สายการบินสมาชิกใหม่ ได้แก่ สายการบินเอเชียน่า แอร์ไลน์
ประเทศเกาหลี ในเดือนมีนาคม 2546 สายการบินสแปน แอร์ ประเทศสเปน ในเดือนเมษายน
2546 และสายการบินล๊อต โพลิช แอร์ไลน์ ประเทศโปแลนด์ในเดือนตุลาคม 2546 และล่าสุดในปี
2547 สายการบินยูเอสแอร์เวย์ เข้าร่วมเป็นสมาชิกในเดือนพฤษภาคม
ซึ่งทำให้จำนวนสมาชิกของกลุ่มพันธมิตรการบิน สตาร์ อัลไลแอนซ์ ในปัจจุบันมีจำนวน 15
สายการบินสมาชิก มีเครือข่ายการให้บริการครอบคลุมถึง 755 สนามบิน ใน 132 ประเทศ
โดยการรวมกลุ่มพันธมิตรการบินดังกล่าวได้ส่งผลให้มีการพัฒนาการเชื่อมต่อเที่ยวบินด้วยการปรับปรุงตารางการบินให้สอดคล้องกัน
เพื่อให้เป็นเครือข่ายการบินที่ครอบคลุมทั่วโลกอย่างทั่วถึง
และสามารถให้บริการแก่ผู้โดยสารได้ดียิ่งขึ้น

-   ผลการดำเนินงานในช่วง 3 ปีที่ผ่านมา บริษัทมีรายได้รวมในปีการเงิน 2545 เป็นจำนวนเงิน
    129,510 ล้านบาท ปีการเงิน 2546 เป็นจำนวนเงิน 135,261 ล้านบาท และปีการเงิน
    2547 เป็นจำนวนเงิน 153,894 ล้านบาท มีผลกำไรสุทธิเป็นจำนวนเงิน 10,182 ล้านบาท
    12,079 ล้านบาท และ 10,077 ล้านบาท ตามลำดับ ผลการดำเนินงานในปี 2547 ลดลง
    โดยมีสาเหตุสำคัญสรุปได้ว่า แม้รายได้ของบริษัทฯ
    จะเพิ่มขึ้นจากการขยายการผลิตโดยเพิ่มจุดบินเพื่อขยายเครือข่ายการบิน
    ตลอดจนเพิ่มความถี่ของเที่ยวบินของบริษัทฯ
    ให้รองรับปริมาณผู้โดยสารที่เพิ่มขึ้นและให้ครอบคลุมมากขึ้น
    พร้อมทั้งยกเลิกและปรับเปลี่ยนเส้นทางที่ไม่ทำกำไรหรือมีผู้โดยสารน้อย
    ในขณะเดียวกันค่าใช้จ่ายในการดำเนินงานเพิ่มขึ้น เนื่องจากราคาน้ำมันปรับตัวสูงขึ้นตลอดทั้งปี
    และยังมีผลกระทบจากค่าเงินบาทที่อ่อนค่าลงทำให้เกิดผลขาดทุนจากอัตราแลกเปลี่ยนเงินตราต่างประเทศ
    เป็นผลให้กำไรในงวดนี้ลดลง

-   ฐานะการเงินสำหรับสินทรัพย์รวมของบริษัทฯ และบริษัทย่อยในปีการเงิน 2545 เท่ากับ
    178,410 ล้านบาท ปีการเงิน 2546 เท่ากับ 165,095 ล้านบาท และปีการเงิน 2547
    เท่ากับ 193,211 ล้านบาท สินทรัพย์ที่เพิ่มขึ้นเป็นผลจากการจำหน่ายหุ้นสามัญเพิ่มทุน
    และออกหุ้นกู้ทำให้เงินสดและเงินฝากธนาคารเพิ่มขึ้นประกอบกับบริษัทฯ
    ได้รับมอบเครื่องบินแบบโบอิ้ง 747-400 จำนวน 2 ลำ
    เนื่องจากการรับมอบเครื่องบินแบบโบอิ้ง 747-400 จำนวน 2 ลำ

    หนี้สินรวมในปีการเงิน 2545 เท่ากับ 150,056 ล้านบาท ปีการเงิน 2546 เท่ากับ
    128,924 ล้านบาท และปีการเงิน 2547 138,887 ล้านบาท
    หนี้สินเพิ่มขึ้นเนื่องจากในระหว่างปีบริษัทฯ ได้ออกหุ้นกู้เพิ่มขึ้น

    ส่วนของผู้ถือหุ้นไม่รวมส่วนของผู้ถือหุ้นส่วนน้อย ในปีการเงิน 2545 มียอดเท่ากับ 28,229
    ล้านบาท ปีการเงิน 2546 เท่ากับ 36,015 ล้านบาท และปีการเงิน 2547 เท่ากับ 54,119
    ล้านบาท โดยมีอัตราส่วนหนี้สินต่อส่วนของผู้ถือหุ้นเท่ากับ 5.31 ในปี 2545 เท่ากับ 3.56
    ในปี 2546 และเท่ากับ 2.56 ในปี 2547